Twee vas vir moord op bekende prokureurSchalk Pienaar en sy vrou Fransie (Foto: Facebook) Twee mans het Maandag in verband met die moord op Schalk Pienaar (69) in die Mokopane-landdroshof in Limpopo verskyn. Volgens kol. Malesela Ledwaba, polisiewoordvoerder, sal Motsoane Tsholofelo Joseph (38) en Phofedi Thabo Phanuel (46) in aanhouding bly totdat die saak weer op 7 Desember voorkom. Pienaar is op 19 September koelbloedig in die motorhuis van sy huis in Platinastraat in Chroompark, Potgietersrus, doodgeskiet. Hy was ’n bekende prokureur op die dorp en in die 1980’s lid van die Konserwatiewe Party. Hy was in dié tyd tot parlementslid vir die destydse Potgietersrus verkies. Ledwaba het vroeër aan Maroela Media gesê dat Pienaar oënskynlik in die huis probeer hardloop het, maar inmekaargesak het. Verskeie leë patroondoppies is voor en binne die motorhuis gevind. ŉ Spoedige ondersoek is ná die wrede moord gelas. Die motief is in dié stadium nog onbekend.